ભારતની આર્થિકક્ષેત્રે શું વાસ્તવિકતાઓ છે તેનું ચિત્ર આ અધિવેશનમાં અસરકારક રીતે ચર્ચાયું હતું. આજના ભારતમાં ચારે તરફ ‘મેઇડ ઇન ચાઇના’, નાણાકીય ગોટાળાઓ સામે નાણામંત્રીનું મૌન, અચ્છે દિન, સ્વચ્છ ભારત, બે કરોડ યુવાનોને રોજગારી અને ગરીબોના ખાતામાં ૧૫ લાખ આપવાના જુમલાઓ ઉપરાંત નોટબંધી, ગબ્બરસિંહ ટેક્ષ (ય્જી્) અને ખેડૂતોની આત્મહત્યા વિષે મુદ્દાસર વાત કરીને રાહુલ ગાંધીએ આગામી ચૂંટણીમાં દેશને ભાજપથી મુક્ત કરવાની જરૃરિયાત પર ભાર મૂક્યો હતો. લોકોની સમસ્યાઓ કંઈક ઔર છે અને મોદીજી યોગ કરાવે છે તેવી બાબતોની ઠેકડી ઉડાડવામાં રાહુલે કશું બાકી રાખ્યું નહોતું. અમેરિકા અને ચીનના વિઝનની દુનિયામાં ચર્ચા થાય છે, પણ હવે આપણે ભારતની ચર્ચા થાય તેવું કરવું જોઈએ, તેવું કહીને દેશમાં આવડત ધરાવતા લોકોને તક, પૈસા અને ટૅક્નોલોજી પૂરી પાડવાની વાત કરી હતી. ખોટા લોકો કરોડોની લોન લઈને વિદેશ પલાયન થઈ જાય છે, ત્યારે દેશનો યુવાન વ્યાપાર કે ઉદ્યોગ સાહસ માટે બેંક પાસેથી નાની લોન પણ મેળવી શકતો નથી, તેવી વાસ્તવિકતાઓના તેમના ચિત્રણ પછી અધિવેશનમાં ઉપસ્થિત લગભગ તમામ ડેલિગેટ્સને ગંભીરતાપૂર્વક ચિંતન કરવા માટે પ્રેર્યા હતા.